Cardo Remmel

Cardo Remmel (9. mai 1953 Pärnu – 11. mai 2018) oli eesti majandus- ja sporditegelane, Saku Õlletehase direktor (1987–2005).

Remmel lõpetas Lydia Koidula nimelise Pärnu 2. Keskkooli ja Tallinna Polütehnilise Instituudi ehitusinsenerina. 

Tegevus majandustegelasena
Ta töötas aastatel 1976–1982 Ehitusmaterjalide Tööstuse Ministeeriumis rekonstruktsiooni ja ehitusvalitsuse meistrina ja töödejuhatajana ning 1982–1983 tootmiskoondise Silikaat ehitusosakonna juhatajana.

1983. aastast oli ta Saku Õlletehase direktori asetäitja, aastatel 1987–2005 oli Saku Õlletehase direktor ja juhatuse liige, hiljem ka nõukogu liige. 

Aastatel 2005–2006 oli Pärnu abilinnapea rahanduse alal ja 2009–2011 Pärnu linnavolikogu esimees. 

Aastatel 2011–2014 oli ta AS Taastusravikeskus Estonia juhataja ja 2014–2015 Hedoni spaahotelli tegevjuht.

Cardo Remmel oli Eesti Toiduainete Tööstuse Liidu juht, Eesti Kaubandus- ja Tööstuskoja juhatuse liige, SA Pärnu Haigla nõukogu esimees ning AS Pere Leib Tootmise liige. 

Remmelit kui kauaaegset õlletehase direktorit nimetati rahvasuus Õllekuningaks. Ta oli legendaarne ettevõttejuht, visionäär ja julge katsetaja: tema käe arenes Saku Õlletehas eksperimentaalõlletehasena jõudsalt edasi, laiendati toodangu sortimenti ja turundust, hariti ja rikastati õllekultuuri (sh sai alguse populaarne kultuuriüritus Õllesummer). Ajaleht Äripäev on tema kui Õllekuninga tööpanuse lühidalt kokku võtnud nii: "Läbi Gorbatšovi-aegse alkoholikeelupoliitika ja sõna otseses mõttes roostetavate vasktorude ajas paaril Euroopa-reisil vaba maailma õllekultuuriga tutvunud Remmel 17 aastat kangekaelselt Eesti asja."Lembi Kann. Cardo Remmel - Õllekuninga tagasitee ärisse Äripäev, 16.02.2007.

Tegevus sportlase ja sporditegelasena
1973. aastal tuli Remmel Eesti meistriks purjetamises (klassis Folkboot) ja oli edukas ka avamerepurjetamises, 1979. aastast meisterportlane.

Alates 1999. aastast oli ta Eesti Olümpiakomitee liige.

Ta oli Eesti Jahtklubide Liidu (1995–1997) ja Eesti Golfiliidu president (2005–2009) ning kuulus ka Eesti Korvpalliliidu juhatusse (2000–2009).

Remmeli kui tippjuhi jaoks oli oluline, et tema juhitav ettevõte oleks atraktiivne ja hinnatud tööandja. Nii pani õla alla ka Saku Õlletehase spordiklubi loomisele.Saku Õlletehas meenutab Cardo Remmelit: ta oli kindla käega, nõudlik ja täpsust armastav visionäär Delfi Ärileht, 11.05.2018.

Remmel oli üks Eesti spordi suurtoetajaid.In Memoriam Cardo Remmel (09.05.1953 - 11.05.2018) Eesti Olümpiakomitee koduleht. 12.05.2018. 

Poliitiline ja ühiskondlik tegevus
Aastatel 2005–2010 kuulus ta Eestimaa Rahvaliitu.

Ta oli ka Pärnu Koidula kooli vilistlasklubi MTÜ Armas Koidula asutaja.

Tunnustus
 2005 Valgetähe IV klassi teenetemärk
 2009 Tartu Ülikooli medal

Isiklikku
Cardo Remmeli esimene abikaasa oli Eesti Toiduainetetööstuse Liidu tegevdirektor Helve Remmel, nende tütar Kristina Remmel oli abielus Oleg Ljadoviga; nende tütretütar Alexandra Elizabeth Ljadov on modell.Cardo Remmel võtab naise Kroonika/Delfi, 25.08.2004.Alexandra Elizabeth Ljadovi tutvustus MJ Model Managementi kodulehel. Vaadatud 15.04.2024.

Cardo Remmeli teine abikaasa oli Kaja Merila-Remmel, nende poeg on Patrick Remmel (sündinud 2007).Kati Murutar. Cardo Remmel ehitas Kajale koju Itaalia Õhtuleht.ee, 03.07.2008.

Cardo Remmel suri vähki. Ta on maetud Pärnamäe kalmistule. 

Viited

Kategooria:Eesti majandustegelased
Kategooria:Tallinna Tehnikaülikooli vilistlased
Kategooria:Eesti Olümpiakomitee liikmed
Kategooria:Valgetähe IV klassi teenetemärgi kavalerid
Kategooria:Pärnamäe kalmistule maetud
Kategooria:Sündinud 1953
Kategooria:Surnud 2018